জাতীয় সড়ক দিয়ে সিউড়ির দিকে যাওয়ার সময় দোহারের গাড়ি দুর্ঘটনার কবলে পড়ে। পুলিশ সূত্রে ও গাড়ির চালক রাজীব দাসের বয়ান অনুযায়ী যা জানা যাচ্ছে, তাতে নিয়ন্ত্রণ হারিয়েই গাড়িটি উল্টে যায়।
ঘণ্টায় প্রায় ১০০ কিলোমিটার বেগে গাড়িটি যখন হুগলির গুড়াপের উপর দিয়ে যাচ্ছিল, সেই সময়ে নিয়ন্ত্রণ হারিয়ে একটি কার্লভার্টে ধাক্কা মারে গাড়িটি। সংঘর্ষের তীব্রতায় গাড়িটির চাকা খুলে যায়। এরপরেই গাড়িটি উল্টে পাশের নয়ানজুলিতে পড়ে যায়। প্রায় ১৫ থেকে ২০ ফুট নিচু এই জলাভূমিতে পড়ে গাড়িটি। গাড়ির চাকাটি ফেটে গিয়েছিল বলেও দাবি করছে পুলিশ। পুরো বিষয়টিই তদন্ত করে দেখা হচ্ছে।
আরও পড়ুন:—
অপ্রত্যাশিত খবরে স্তম্ভিত সবাই। কালিকাপ্রসাদের মৃত্যুতে বাংলার শিল্পীদের প্রতিক্রিয়া
প্রাণ হারালেন কালিকাপ্রসাদ, আশঙ্কাজনক তাঁর তিন সঙ্গীও! সঙ্কটে দোহার
সেই সময়ে আশেপাশের ক্ষেতে চাষের কাজ করছিলেন স্থানীয় গ্রামবাসীরা। তাঁরাই উদ্ধারের কাজে এগিয়ে আসেন। পুলিশে খবর দিলে, তারা দোহারের প্রধান গায়ক কালিকাপ্রসাদ ও অন্য সঙ্গীদের বর্ধমান মেডিক্যাল কলেজ ও হাসপাতালে নিয়ে যায়। 
সেখানে কালিকাপ্রসাদকে মৃত বলে ঘোষণা করেন চিকিৎসকরা। অন্যরা গুরুতর আহত অবস্থায় ওখানেই চিকিৎসাধীন। হাসপাতালের বেডে শুয়ে গাড়ির চালক রাজীব দাস জানান, ‘অনেক চেষ্টা করেছিলাম। কিন্তু নিয়ন্ত্রণ রাখতে পারিনি।’
দেখুন দুর্ঘটনাস্থলের ছবি